Document ID: 32011R0088

KOMISIJOS REGLAMENTAS (ES) Nr. 88/2011
2011 m. vasario 2 d.
kuriuo įgyvendinamos Europos Parlamento ir Tarybos reglamento (EB) Nr. 452/2008 dėl švietimo ir mokymosi visą gyvenimą statistikos rengimo ir plėtotės nuostatos dėl švietimo ir mokymo sistemų statistikos
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. balandžio 23 d. Europos Parlamento ir Tarybos reglamentą (EB) Nr. 452/2008 dėl švietimo ir mokymosi visą gyvenimą statistikos rengimo ir plėtotės (1), ypač į jo 6 straipsnio 1 dalį,
kadangi:
(1)
Reglamentu (EB) Nr. 452/2008 nustatyta bendra Europos švietimo ir mokymosi visą gyvenimą statistikos sistemingo rengimo sistema, pagal kurią renkami trijų sričių statistiniai duomenys.
(2)
Būtina nustatyti atskirų statistinių veiksmų, kuriais būtų rengiama Reglamente (EB) Nr. 452/2008 nustatytos 1 srities - švietimo ir mokymo sistemų - statistika, įgyvendinimo priemones.
(3)
Nacionalinės ir Europos statistikos institucijos, rengdamos ir platindamos Europos švietimo ir mokymosi sistemų statistiką, turėtų atsižvelgti į Europos statistikos praktikos kodekse, patvirtintame 2005 m. gegužės 25 d. Komisijos rekomendacijoje dėl nacionalinių ir Bendrijos statistikos institucijų nepriklausomumo, vientisumo ir atskaitomybės (2), nustatytus principus.
(4)
Nustatant švietimo ir mokymo sistemų statistikos rengimo įgyvendinimo priemones reikėtų atsižvelgti į potencialią naštą švietimo institucijoms ir pavieniams asmenims ir naujausią UNESCO Statistikos instituto (UIS), Ekonominio bendradarbiavimo ir plėtros organizacijos (EBPO) ir Komisijos (Eurostato) susitarimą dėl sąvokų, apibrėžčių, duomenų apdorojimo, periodiškumo ir rezultatų perdavimo terminų. Taip pat reikėtų atsižvelgti į švietimo sistemų duomenų perdavimo formą, kaip nustatyta naujausiose išsamiose UNESCO, EBPO ir Eurostato duomenų rinkimo gairėse.
(5)
Šiame reglamente nustatytos priemonės atitinka Europos statistikos sistemos komiteto nuomonę,
PRIĖMĖ ŠĮ REGLAMENTĄ:
1 straipsnis
Dalykas
Šiuo reglamentu nustatomos 1 srities - švietimo ir mokymo sistemų, kaip nustatyta Reglamente (EB) Nr. 452/2008, statistinių duomenų rinkimo, perdavimo ir apdorojimo nuostatų įgyvendinimo taisyklės.
2 straipsnis
Temos ir jų rodikliai
Atrinktos 1 srities - švietimo ir mokymo sistemų statistikos - temos ir jų specifikacija, taip pat išsamus rodiklių sąrašas bei suskirstymas pateikti I priede.
3 straipsnis
Ataskaitiniai laikotarpiai ir rezultatų perdavimas
1. Duomenys, susiję su besimokančiais asmenimis, mokytis priimtais asmenimis, darbuotojais, užsienio kalbomis, kurių mokomasi, ir klasių (grupių) dydžiu teikiami už mokslo metus, kaip nustatyta nacionaliniu lygmeniu (t metai). Metiniai duomenys, susiję su besimokančiais asmenimis, mokytis priimtais asmenimis, darbuotojais, užsienio kalbomis, kurių mokomasi, ir klasių (grupių) dydžiu teikiami Komisijai (Eurostatui) kasmet; duomenų pateikimo terminas - t+2 metų rugsėjo 30 d. Pirmieji 2012 m. rugsėjo mėn. pateiktini duomenys turi būti už 2010-2011 mokslo metus, kaip nustatyta nacionaliniu lygmeniu.
2. Duomenys, susiję su asmenimis, baigusiais švietimo programas ir gavusiais išsilavinimą ar kvalifikaciją liudijantį dokumentą, ir išduotų išsilavinimą ar kvalifikaciją liudijančių dokumentų skaičiumi, teikiami už mokslo metus, kaip nustatyta nacionaliniu lygmeniu (t metai), arba už kalendorinius metus (t+1 metai). Metiniai duomenys, susiję su asmenimis, baigusiais švietimo programas ir gavusiais išsilavinimą ar kvalifikaciją liudijantį dokumentą, ir išduotų išsilavinimą ar kvalifikaciją liudijančių dokumentų skaičiumi, teikiami Komisijai (Eurostatui) kasmet; duomenų pateikimo terminas - t+2 metų lapkričio 30 d. Pirmieji 2012 m. lapkričio mėn. pateiktini duomenys turi būti už 2010-2011 mokslo metus, kaip nustatyta nacionaliniu lygmeniu, arba už kalendorinius 2011 metus.
3. Duomenys, susiję su švietimo išlaidomis, teikiami už valstybės narės finansinius metus, kaip nustatyta nacionaliniu lygmeniu (t metai). Metiniai duomenys, susiję su švietimo išlaidomis, teikiami Komisijai (Eurostatui) kasmet; duomenų pateikimo terminas - t+2 metų lapkričio 30 d. Pirmieji 2012 m. lapkričio mėn. pateiktini duomenys turi būti už 2010 finansinius metus.
4 straipsnis
Duomenų kokybės reikalavimai ir kokybės ataskaitų teikimo tvarka
1. Švietimo ir mokymo sistemų duomenų kokybės reikalavimai ir kokybės ataskaitų teikimo tvarka išdėstyta II priede.
2. Valstybės narės, vadovaudamosi II priede išdėstytais reikalavimais, Komisijai (Eurostatui) kasmet teikia kokybės ataskaitą. Pirmoji ataskaita teikiama už 2012 duomenų rinkimo metus. Kokybės ataskaita už 3 straipsnyje nustatytus ataskaitinius laikotarpius perduodama Komisijai iki t+3 metų sausio 31 d. Pirmoji kokybės ataskaita už 2012 duomenų rinkimo metus išimties tvarka teikiama iki t+3 metų kovo 31 d.
3. Valstybės narės reikalingus duomenis renka iš kelių skirtingų šaltinių, pavyzdžiui, imties tyrimų, administracinių duomenų šaltinių ar kitų duomenų šaltinių.
4. Valstybės narės Komisijai (Eurostatui) teikia informaciją apie duomenų, gautų iš kitų šaltinių (ne iš imties tyrimų ar administracinių duomenų šaltinių), kaip nurodyta 3 dalyje, rinkimo metodus ir kokybę.
5 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2012 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2011 m. vasario 2 d.

Labels: 10
12
9
19